Bowemeer

Bowemeer (Engels: Lake Superior, Frans: Lac Supérieur) is die grootste van die Groot Mere in Noord-Amerika op die grens tussen Kanada en die VSA. Dit is ook die grootste varswatermeer ter wêreld volgens oppervlakte en die derde grootste volgens watervolume. Die meer beslaan 'n oppervlakte van 82 100 km² met 'n volume van 12 000 km³. Dit grens in die noorde aan die Kanadese provinsie Ontario, in die weste aan die Amerikaanse deelstaat Minnesota en in die suide aan Wisconsin en die Upper Peninsula  van die deelstaat Michigan.

Die meer is 560 km lank en 260 km breed met 'n oppervlakte wat 183 m bo seevlak is. Die kuslyn van die meer is 2 783 km lank. Die Sint Marysrivier verbind die meer met die Huronmeer. Daar is kanale gebou by Sault Ste Marie om die natuurlike versnellings in die rivier te vermy. Die meer ys vanaf Desember tot April toe. Die Bowemeer staan bekend vir sy wisselvallige weerstoestande - met mis en newelbanke, hewige storms en golwe wat vyf meter hoog kan wees. Gedurende die meester winters is tussen 40 en 95 persent van die meer se oppervlakte toegeys.

Talle skeepswrakke getuig van die gevare wat die meer vir seevervoer inhou - en ingang gevind het tot die popmusiek. Die Kanadese sanger en liedjieskrywer Gordon Lightfoot herinner met sy treffer The Wreck of the Edmund Fitzgerald aan die Amerikaanse massavragskip SS Edmund Fitzgerald wat op 10 November 1975 met 'n bemanning van 29 in die Bowemeer vergaan het.

Franse ontdekkers het die meer Lac Supérieur genoem omdat dit die hoogste meer van die Grote Mere is (asook hul mees noordelike en westelike en hul diepste - met maksimaal 405 m). Kusgebiede langs die Bowemeer in Ontario, Minnesota, Wisconsin en Michigan is ryk aan delfstowwe. Koper, yster, silwer, goud en nikkel word hier ontgin. Talle van die nedersettings is (ou) myndorpe, of was by die vervoer van erts betrokke. As gevolg van die natuurskoon is toerisme die gebied se tweede grootste inkomstebron.

Die meer word deur meer as 200 riviere gevoed, waarvan die grootste die Nipigon, die St. Louis, die Pigeon, die Pic River, die White, die Michipicoten en die Kaministiquia is. Bowemeer mond via die St. Marys in die Huronmeer uit. Die grootste eiland is Isle Royale.

Dit is die verste punt van die Sint-Laurenswaterweg, 'n stelsel van kanale en sluise wat tot by die Atlantiese Oseaan strek en vir groot skepe geskik is. Die meer is deel van 'n belangrike vervoerroete vir ertse en ander mynbouprodukte.

Nedersettings aan die oewer van die meer 
 Duluth, MN
 Marquette, MI
 Sault Ste. Marie, MI
 Sault Ste. Marie, ON
 Superior, WI
 Thunder Bay, ON

Verwysings

Eksterne skakels 
Commons

Algemene inligting

  Lake Superior Magazine
  University of Missouri Kansas City (UMKC) School of Law: Lake Superior - Sources for the Greatest Lake
Toerisme

 Northern Ontario Travel: Top 10 Facts About Lake Superior
 North Shore Visitor: Lake Superior
Nasionale parke

  National Parks of Lake Superior Foundation
Klimaatsverandering en omgewingsake

  MinnPost, 11 Januarie 2019: What the climate’s ‘new normal’ is doing to Lake Superior
Media

 YouTube.com: Duluth Harbor Cam - Lake Superior Gales. 'n Magtige Noreaster-storm waai met 65 mph
 YouTube.com: Lake Superior's Gales of October
 YouTube.com: Lake Suprior - dokumentêr (72 min)

Mere in Kanada
Mere in die Verenigde State van Amerika
Michigan
Minnesota
Ontario
Wisconsin